text: скибин мен трошин елшілігі ресейдің 1694 жылы тобольскіден қазақ ордасына жіберген елшілігі. 1691 жылы тәуке ханның сібір әкімшілігіне жіберген келдей бастаған елшіліктің адамдары тобольскіде, 1692 ж. сібір әкімш-нің тәуке ханға жіберген андрей неприасов бастаған елшілігі түркістанда кепілдікте болды. 1693 ж. қазан айында тәуке хан келдейді босату мақсатымен тобольскіге толыбай аталықовты жіберді. тобольскіге келген бұл елшілікке жауап ретінде келдей мен оның адамдарын сібір әкімшілігін босатып, олармен бірге феодор скибин мен микайл трошин бастаған елшілікті аттандырды. бұл елшілікке түркістанда кепілдікте отырған неприасов елшілігінің адамдарын босатып алып қайту және саяси келіссөздер жүргізу жүктелді. алайда тәуке хан патшалық ресейдің бұл елшілігін де кепілдікке ұстауды жөн санап, кері қайтуларына рұқсат етпеді. неприасов кепілдікте ұсталып отырған кезінде қайтыс болуына байланысты скибин мен трошин бұхар әмірлігіне қашып барды. ол жерден 1697 ж. тобольскіге оралды. скибин мен трошин оралған соң сібір әкімшіліктеріне қазақ ордасы жайлы жазба мәліметтерін тапсырды. онда қазақ ордасындағы жағдай және қалалар туралы мол материал бар.